Fort Ranee selamat daripada terbakar
SARATOK: Bangunan Fort Ranee yang juga merupakan bekas Pejabat Daerah Saratok terbakar pada pagi kelmarin. Bagaimanapun, tindakan pantas pasukan bomba dari Balai Bomba dan Penyelamat (BBP) Saratok berjaya menyelamatkan ikon bersejarah yang berusia 132 tahun ini dari terbakar dengan lebih teruk. Menurut jurucakap Pusat Gerakan Operasi (PGO) Bomba Sarawak, panggilan kecemasan diterima pada jam 10.32 pagi. “Seramai 7 anggota bomba diketuai oleh PBK II Yusuf Tamin dan komander operasi, Ketua BBP Saratok, PPgB Nazry Mohamat bertolak ke lokasi kebakaran selepas menerima panggilan kecemasan. “Setiba dilokasi, didapati kebakaran melibatkan bilik mesyuarat ketua masyarakat di tingkat bawah dengan keluasan yang telah terbakar adalah 20 x 40 kaki. “Kebakaran telah melibatkan 20 peratus dari keseluruhan bangunan,” katanya. Beliau berkata demikian di satu kenyataan, kelmarin. Jelasnya, pihak bomba mengambil masa lebih kurang 20 minit untuk mengawal dan memadamkan kebakaran tersebut. “Pasukan bomba memadamkan kebakaran menggunakan sumber pili bomba yang berdekatan. “Kebakaran berjaya dikawal sepenuhnya pada jam 10.50 pagi. “Sehingga kini, punca sebenar kebakaran dan jumlah kerugian masih lagi dalam siasatan,” ujarnya. Turut berada di lokasi kebakaran bagi membantu memadamkan kebakaran ialah pihak ATM, pihak polis, Angkatan Pertahanan Awam (APM) dan pasukan Rela. Oleh Earl Anek 
See author's posts
